Stefanaq Pollo

Stefanaq Pollo (Përmet, 25 janar 1923 - 15 maj 1997) ka qenë akademik, historian, pedagog dhe deputet gjatë regjimit komunist.

 Biografia 
U lind në Përmet, pinjoll i Pollove të Frashërit, bir i një familjeje të pasur tregtare. I ati, Themistokliu, kish qenë emigrant në Shtetet e Bashkuara dhe veprimtar i Vatrës. Pas studimeve në vendlindje, vijoi dhe kreu studimet në Liceun Francez të Korçës. Në vitin 1942 ka hyrë në radhët e Rinisë Komuniste dhe në majin e 1943 doli në mal (partizan), bashkë me shokët e klasës, ka punuar me njësitet agitatore të rinisë, më vonë ka kaluar në Kolonjë.

Pas Kongresit të Përmetit ka punuar në Qarkorin e Rinisë Komuniste të Korçës. Ka qenë delegate në Kongresin e I-rë të Rinisë dhe atje është zgjedhur në Këshillin e Përgjithshëm të B.R.A.SH.-it, njëkohësisht atje (Kongres), është dëguar përgjegjës i agjit-propit në Divizionin e II-të Sulmues.

Nga Tetori 1944 e deri në Tetor 1945 ka punuar në sektorin e BRASH-it si redaktor i gazetës “Kushtrimi i Lirisë”, dhe më vonë si redaktor i gazetës “Bashkimi”. Në tetor të 1945 u dërgua me studime në Moskë në Universitetin “Lomonosov”, dhe pas diplomimit në vitin 1950 u kthye në Shqipëri. Në vitin akademik 1950 - 1951 filloi punën në  Institutin Pedagogjik Dyvjeçar në Tiranë dhe më 1951 u emërua si nënkryetar i Institutit të Shkencave dhe më pas Dekan i Fakultetit të Historisë dhe Filologjisë.

Me krijimin e Universitetit  të Tiranës 1957 emërohet dekani i parë i Fakultetit te Historisë dhe të Filologjisë. Në vitet 1972 - 1989 qe drejtor i Institutit të Historisë të Akademisë së Shkencave të Shqipërisë. Në vitet 70 qe për tetë vite deputet në Kuvendin Popullor.

 Vepra 
Në mjaft artikuj shkencorë, referate, kumtesa dhe diskutime të botuara në dhjetëra organe dhe të mbajtura në Kongrese, konferenca shkencore brenda dhe jashtë vendit prof. Stefanaq Pollo, në mënyrë të veçantë, është ndalur në trajtimin e problemeve thelbësore të Rilindjes Kombëtare Shqiptare.

 Akuza për falsifikime historiografike 
Avokati dhe studjuesi i historisë Xhafer Sadiku ka trajtuar kontributin e Pollos në tjetërsimin e historiografisë shqiptare. Në një periudhë kur vlerësohej partishmëria e historianëve, Pollo zbatoi mendimin e krerëve të regjimit se “duhet të dalin më mirë përpjekjet e popullit për liri dhe pavarësi se sa grupet e ndryshme të bejlerëve dhe agallarëve që paraqiten si udhëheqës të lëvizjes kombëtare”. 

 Nderime 
Qysh me themelimin e Akademisë së Shkencave të Shqipërisë, prof. Stefanaq Pollo është zgjedhur anëtar i saj. Ai ka qenë edhe anëtar i këshillit Drejtues të Akademisë së Shkencave të Shqipërisë, anëtar i Komitetit Ballkanik të AIESE-së.

Ka marrë çmimin e Republikës të shkallës së parë, me medaljen e Kujtimit dhe me urdhërin e punës së kl. të II-të.

 Referime 

Kategoria:Biografi shqiptare
Kategoria:Lindje 1924
Kategoria:Vdekje 1997
Kategoria:Akademikë shqiptarë
Kategoria:Historianë shqiptarë
Kategoria:Njerëz nga Përmeti
Kategoria:Absolventët e Universitetit Shtetëror të Moskës